বাংলাদেশে বন্দি আলফা সাধারণ সম্পাদক অনুপ চেটিয়াকে ভারতের হাতে তুলে দেবে বাংলাদেশ সরকার। আজ আগরতলায় বাংলাদেশের স্বরাষ্ট্রমন্ত্রী মহিউদ্দিন খান আলমগির সাংবাদিকদের এ কথা জানিয়ে বলেন, ‘‘দু’দেশের মধ্যে বন্দি-প্রত্যর্পণ চুক্তি অনুযায়ী ধৃত আলফা জঙ্গি অনুপ চেটিয়াকে ভারতের হাতে তুলে দেওয়া হবে। এ ক্ষেত্রে বাংলাদেশের সুপ্রিম কোর্টের আদেশের অপেক্ষায় রয়েছে সরকার।’’ আজ ত্রিপুরার আখাউড়া সীমান্তে স্থল-বন্দর তথা একটি ইন্টিগ্রেটেড চেকপোস্টের উদ্বোধনী অনুষ্ঠানে কেন্দ্রীয় স্বরাষ্ট্রমন্ত্রী সুশীল কুমার শিন্দের পাশে হাজির ছিলেন বাংলাদেশের স্বরাষ্ট্রমন্ত্রীও।